तापमान बढ़ा, ठिठुरन बरकरार
शहरसहित जिलेभर में शनिवार को तापमान में मामूली बढ़ोतरी हुई, लेकिन सर्दी से किसी प्रकार की राहत नहीं मिली।
गर्म कपड़ों में लिपटे रहने के बाद भी लोग ठिठुर रहे थे। वहीं शाम को सर्द हवाएं चलने से लोगों को अधिक सर्दी का अहसास हुआ। मौसम विभाग के अनुसार शनिवार को अधिकतम तापमान 22 न्यूनतम तापमान 6 डिग्री सेल्सियस दर्ज किया गया। जबकि शुक्रवार को अधिकतम तापमान 20 न्यूनतम तापमान 5 डिग्री सेल्सियस दर्ज किया गया था।
शहर में सुबह से ही सर्दी अपने पूरे शबाब पर थी। सुबह लोग उठे तो घना कोहरा छाया हुआ था 100 मीटर से आते हुए लोग भी ठीक से दिखाई नहीं दे रहे थे। वहीं खेतों में फसलों पर ओस की बूंदें बर्फ में बदल गई थी। सुबह 10 बजे बाद धूप में तेजी आने पर लोगों को कुछ हद तक सर्दी से राहत मिली। स्कूलों में छुट्टी होने से बच्चों ने पार्कों मं समय बिताया। दिन में तो धूप से राहत मिली, लेकिन शाम होते ही सर्दी ने अपना दिखाना शुरू कर दिया। ऊपर सर्द हवाएं लोगों को ठिठुरने पर मजबूर कर रही थी। सर्दी से बचने के लिए जल्द ही घरों में दुबक गए। वहीं सड़कों चौराहों पर अलाव जलना शुरू हो गए थे। जहां अलाव जलता मिलता लोग कुछ देर रुक कर अपने हाथ ताप रहे थे।
bho_Deva hin_Deva hin_Deva hin_Deva